ที่ประชุม G20 สัปดาห์หน้าเล็งหารือประเด็นราคาน้ำมันร่วง
ที่ประชุม G20 สัปดาห์หน้าเล็งหารือประเด็นราคาน้ำมันร่วง
19 ก.พ. 2559

นายทาโร อาโสะ รัฐมนตรีคลังญี่ปุ่นเปิดเผยว่า  รัฐมนตรีคลังและผู้ว่าการธนาคารกลางจากประเทศที่พัฒนาแล้วและประเทศตลาดเกิดใหม่ในกลุ่ม G20 มีแนวโน้มที่จะหารือกันเกี่ยวกับประเด็นต่างๆ เช่นประเด็นเศรษฐกิจจีน การร่วงลงของราคาน้ำมัน และนโยบายกรเงินของสหรัฐ ในการประชุม G20 ครั้งต่อไปซึ่งจะจัดขึ้นที่นครเซี่ยงไฮ้ของจีน ในสัปดาห์หน้า โดยการประชุมจะเริ่มขึ้นตั้งแต่วันที่ 26 ก.พ.เป็นต้นไป
สำหรับประเด็นนโยบายการเงินของสหรัฐนั้น นายอาโสะคาดว่า รัฐมนตรีคลังและผู้ว่าการธนาคารที่เข้าร่วมประชุมในครั้งนี้ จะหารือกันเกี่ยวกับการสื่อสารนโยบายให้ตลาดได้รับรู้อย่างชัดเจน
ในเดือนธ.ค. ที่ผ่านมา ธนาคารกลางสหรัฐ (เฟด) ประกาศขึ้นอัตราดอกเบี้ยระยะสั้น 0.25% อยู่ในช่วง 0.25-0.50% นอกจากนี้ เฟดยังส่งสัญญาณว่าการปรับขึ้นอัตราดอกเบี้ยครั้งต่อไปจะเป็นไปอย่างค่อยเป็นค่อยไป ขณะที่เศรษฐกิจฟื้นตัวขึ้น และอัตราเงินเฟ้ออยู่ในระดับต่ำ